**Tekijänoikeuden tiedotus- ja valvontakeskus ry** (**TTVK**) on voittoa tavoittelematon yhdistys, joka valvoo jäsenorganisaatioidensa tekijänoikeuksia sekä tekee tekijänoikeudellista tiedotus- ja koulutustyötä. TTVK:n toiminnanjohtajana toimii Jaana Pihkala.

Koska tekijänoikeusloukkaukset ovat asianomistajarikoksia, tekijänoikeuksien haltijoiden täytyy itse huolehtia oikeuksiensa valvonnasta. TTVK edustaa oikeudenhaltijoita valtakirjoin.

TTVK tarjoaa myös yleistä tekijänoikeusneuvontaa, tuottaa tekijänoikeudellista opetusaineistoa ja tiedottaa ajankohtaisista tekijänoikeutta ja piratismia koskevista aiheista. Lisäksi TTVK tarjoaa tekijänoikeuskoulutusta muun muassa viranomaisille ja järjestää maksuttomia kouluvierailuja ympäri Suomea.

Jäsenet
-------

|  |  |
| --- | --- |
| * Esittävien taiteilijoiden ja äänitteiden tuottajien tekijänoikeusyhdistys Gramex
* Tekijänoikeusjärjestö Kopiosto
* Suomen audiovisuaalisen alan tuottajat SATU
* Suomen elokuvatoimistojen liitto SEL
* Suomen elokuvatuottajien keskusliitto SEK
* Suomen Muusikkojen Liitto SML
* Musiikkituottajat – IFPI Finland
* Säveltäjäin Tekijänoikeustoimisto Teosto
* Kuvasto ry
 | * Av-tuottajien tekijänoikeusyhdistys Tuotos
* Suomen musiikkikustantajat
* Säveltäjät ja Sanoittajat Elvis
* Kirjallisuuden tekijänoikeusjärjestö Sanasto
* Radiomedia ry
* MTV Oy
* Yleisradio Oy
* Sanoma Media Finland Oy
 |

Toimet Pirate Bayn estämiseksi Suomessa
---------------------------------------

TTVK ilmoitti toukokuussa 2011 haluavansa estää The Pirate Bay -sivustolle pääsyn Suomesta. Lokakuussa 2011 Helsingin käräjäoikeus määräsi Elisan estämään asiakkaidensa pääsyn sivustolle. Elisa ilmoitti valittavansa käräjäoikeuden päätöksestä hovioikeuteen, mutta aloitti TTVK:n vaatimusten mukaisen sivustojen estämisen ulosottoviranomaisen täytäntöönpanomääräyksen mukaisesti 9.1.2012. Estolistalla olivat mm. osoitteet piraattilahti.fi ja piraatti.fi, jotka torrent-tiedostojen jakamisen sijaan johtavat Electronic Frontier Finlandin sivuille. Effin varapuheenjohtaja Ville Oksanen totesi virheen osoittavan, millä tasolla viranomaisten toiminta asiassa on ollut. Pian Elisan aloitettua sivustojen suodattamisen pääsy TTVK:n internet-sivuille katkesi. TTVK:n silloinen toiminnanjohtaja Antti Kotilainen epäili syyksi palvelunestohyökkäystä. Sivusto oli saavuttamattomissa usean päivän ajan. Seuraavana päivänä TTVK:n toimistoon lähetettiin sähköpostitse pommiuhkaus Anonymous-liikkeen nimissä, mutta myöhemmin liikkeen edustajaksi ilmoittautunut taho kielsi osallisuuden Twitter-viestillä. Poliisi on aloittanut tutkinnan uhkauksesta.

Chisugate
---------

Vuonna 2012 TTVK vaati 10-vuotiaan tytön isältä 600 euron korvausta väittäen tytön jakaneen Chisun musiikkia luvatta. Samassa yhteydessä TTVK vaati tytön isää allekirjoittamaan vaitiolosopimuksen. Tytön isä kieltäytyi maksamasta, jonka jälkeen TTVK teki asiasta tutkintapyynnön, jolloin poliisi takavarikoi tytön tietokoneen tutkimuksia varten. TTVK:n edustajan mukaan ei ole mahdollista, että joku lataa musiikkia tietämättään. 29. marraskuuta 2012 uutisoitiin, että tytön isä ja TTVK ovat neuvotelleet asiasta ja päässeet sopimukseen. Sopimuksen mukaan tytön isä maksaa korvauksia 300 euroa. TTVK peruutti tutkintapyynnön, joten poliisi lopetti esitutkinnan. Tyttö saa tietokoneensa takaisin. Electronic Frontier Finland teki 27. marraskuuta 2012 eduskunnan oikeusasiamiehelle ja oikeuskanslerille tutkintapyynnön Helsingin käräjäoikeuden ja poliisin toiminnasta. Eduskunnan apulaisoikeusasimies Jussi Pajuoja päätyi 12. joulukuuta 2012 julkaistussa selvityksessään siihen, etteivät sen paremmin poliisi kuin käräjäoikeuskaan rikkoneet tutkintaa tehdessään lakia tai hyvää hallintotapaa.

Lähteet
-------

1. ↑  Toiminta Tekijänoikeuden tiedotus- ja valvontakeskus ry. Viitattu 22.11.2012.
2. ↑  Suomalaiset musiikkituottajat haastavat Pirate Bayn  26.5.2011. YLE Uutiset. Viitattu 26.5.2011.
3. ↑  Käräjäoikeus määräsi Elisan estämään pääsyn Pirate Bayhin.  *HS.fi*, 26.10.2011. Artikkelin verkkoversio. Viitattu 26.10.2011.
4. ↑  Asiakastiedote:Elisan verkossa otetaan käyttöön käräjäoikeuden määräämät väliaikaiset Pirate Bay estot 9.1.2012  9.1.2012. Elisa Oyj. Viitattu 9.1.2012.
5. ↑  Pirate Bay -kielto pimensi sananvapaussivutkin: "Kiinassakaan ei ole onnistuttu"  9.1.2012. Ilta-Sanomat (IS.fi).  Arkistoitu 12.1.2012. Viitattu 9.1.2012.
6. ↑  Hyökkäys kaatoi piraattijahtaajien sivut: "Tämä on vasta alkua"  9.1.2012. Taloussanomat. Viitattu 1.9.2012.
7. ↑   Pirate Bay -eston pommiuhkauksesta tutkintapyyntö poliisille  10.1.2012. Yleisradio. Viitattu 11.1.2012.
8. ↑  Helsingin pommiuhka poliisille yhä mysteeri  11.1.2012. Ilta-Sanomat.  Arkistoitu 7.3.2012. Viitattu 11.1.2012.
9. 1 2  Chisun musiikkia ladannutta pikkutyttöä syytetään piratismista  21.11.2012. Helsingin Sanomat.  Arkistoitu 27.11.2012. Viitattu 21.11.2012.
10. ↑  9-vuotiaalta vaaditaan 600 euroa – Näin TTVK perustelee  21.11.2012. Helsingin Sanomat.  Arkistoitu 27.11.2012. Viitattu 21.11.2012.
11. ↑  Onnellinen loppu pikkutytön ja isän Chisu-latauskohulle MTV3 29.11.2012
12. ↑  Chisun musiikkia ladannut tyttö pääsi pälkähästä Yle 29.11.2012
13. ↑  Niiranen, Janne: Effi: Poliisin ja käräjäoikeuden toiminta Chisugatessa tutkittava.  *Savon Sanomat*, 27.11.2012.  Keskisuomalainen Oyj. Artikkelin verkkoversio. Viitattu 7.12.2012.  (Arkistoitu – Internet Archive)
14. ↑  Kotietsintä 600 €:n vuoksi: Poliisin toiminnasta kantelu Uusi Suomi 27.11.2012
15. ↑  Karkimo, Ari: Effin Nalle Puh -valitus tulokseton *Tietokone-lehti*.  12.12.2012. Sanoma Magazines.  Arkistoitu 15.12.2012. Viitattu 13.12.2012.
16. ↑  Eduskunnan apulaisoikeusasiamiehen vastaus (Effi:n sivuilla) (pdf)  10.12.2012. Eduskunnan apulaisoikeudasiamies. Viitattu 6.2.2013.

Aiheesta muualla
----------------

* Virallinen sivusto Tekijänoikeuden tiedotus- ja valvontakeskus ry.